DECRETO 129/2008, do 12 de xuño, polo que se acorda a cesión en propiedade a título gratuíto ao Concello de Boimorto de dous inmobles, antigas casetas de legoeiros.
CONSELLERÍA DE ECONOMÍA E FACENDA — III. OUTRAS DISPOSICIÓNS — 25/06/2008

Solicitouse polo Concello do Boimorto a cesión a título gratuíto das antigas casetas de legoeiros situadas nese concello.
A titularidade dos bens corresponde lle á Comunidade Autónoma de Galicia en virtude do Real decreto 3317/1982 (BOE nº 291, do 4 de decembro), modificado polo Real decreto 2708/1983 (BOE nº 255, do 25 de outubro) sobre transferencias de funcións e servizos da Administración do Estado á Comunidade Autónoma de Galicia en materia de estradas.
Desafectáronse os bens do dominio público polo Decreto 61/2008, do 13 de marzo (DOG nº 64, do 3 de abril) e declarouse a súa alleabilidade pola Orde do 16 de abril de 2008 (DOG nº 93, do 15 de maio).
A Secretaría Xeral e do Patrimonio, dependente da Consellería de Economía e Facenda, tramitou o expediente de cesión do inmoble de acordo co previsto nos artigos 83 e seguintes do Regulamento que desenvolve a Lei 3/1985, do 12 de abril, do patrimonio da Comunidade Autónoma.
Na súa virtude, por proposta do conselleiro de Economía e Facenda, e logo da deliberación do Consello da Xunta de Galicia, na súa reunión de doce de xuño de dous mil oito,
DISPOÑO:
Artigo 1º
Acórdase a cesión, a título gratuíto, a favor do Concello de Boimorto, da propiedade dos bens inmobles que se describen a continuación:
1. Edificio de planta baixa de 147 m2 sobre un soar dunha superficie total de 393 m2, P.K. 23,150 da actual estrada AC 840, antiga C-540, Betanzos-Agolada, hoxe lugar de Algalia nº 9, Parroquia de Dormeá do concello de Boimorto (A Coruña) que estrema: norte e leste Manuel Gómez Gómez; sur, estrada AC-234, Arzúa-As Corredoiras; e oeste con estrada da súa situación AC-840. Inscrito no Rexistro da Propiedade de Arzúa ao tomo 720, libro 60, folio 16, predio nº 8.472. Referencias catastrais 15010A018002680000KH e 001001300NH76A0001AE.
2. Edificio de planta baixa de 109 m2 sobre un soar duns 343 m2 situado na estrada AC-234 (Arzúa-As Corredoiras), P.K. 9,350, lugar de Bieite número dous, do concello de Boimorto (A Coruña) que estrema: norte, Ricardo Vázquez Penas; sur, estrada de situación AC-234 e Mª José López Lago; leste estrada AC-234; oeste, Mª José López Lago. Inscrito no Rexistro da Propiedade de Arzúa no tomo 720, libro 60, folio 15, predio nº 8.471, inscrición primeira. Referencias catastrais 15010A021001230000KF e 000700700NH76A0001UE.
Artigo 2º
A cesión en propiedade queda sometida ás seguintes cláusulas:
a) O inmoble número un destinarase a local social e o inmoble número dous a servizos sociais e culturais de competencia municipal.
b) No caso de que os inmobles non sexan dedicados ao uso previsto no acordo de cesión dentro do prazo dun ano contado desde o outorgamento da escritura pública, deixase de estalo con posterioridade ou se descoidase ou utilizase con grave quebrantamento, ou se incumprisen as condicións do acordo, considerarase resolta a cesión e o inmoble reverterá á Comunidade Autónoma, que terá dereito a percibir, logo de taxación pericial, o valor dos detrimentos ou das deterioracións que experimentasen. A Consellería de Economía e Facenda poderá comprobar o cumprimento das obrigas que leva implícitas a cesión. A reversión producirase con todas as súas pertenzas e accesións sen que proceda a favor do Concello ningunha indemnización.
Artigo 3º
A cesión formalizarase mediante escritura pública subscrita pola Secretaria Xeral e do Patrimonio ou funcionario no que delegue, debendo constar nela o acordo de cesión e a aceptación do cesionario. Os custos de formalización serán por conta do cesionario.
Disposición derradeira
A Consellería de Economía e Facenda, a través da Secretaría Xeral e do Patrimonio, realizará todos os trámites necesarios para a efectividade de canto se dispón neste decreto.
Santiago de Compostela, doce de xuño de dous mil oito.
Emilio Pérez Touriño
Presidente
José Ramón Fernández Antonio
Conselleiro de Economía e Facenda